на своите мерки, на които се основава признаването на еквивалентността, както и за възможните последици от предложените мерки върху признатата еквивалентност. Ако страната вносител не запази признаването на еквивалентността, страните могат да определят условията, позволяващи подновяване на процеса, посочен в параграф 3 от настоящия член, въз основа на предложените мерки.
 8. Признаването, временното спиране или оттеглянето на прилагането на еквивалентност са от изключителната компетентност на страната вносител, която действа в съответствие със своята административна и законодателна уредба. Страната вносител предоставя в писмен вид на страната износител подробни обяснения и подкрепяща информация, използвана за определянето и вземането на решенията, влизащи в обхвата на настоящия член. В случай на непризнаване, спиране или оттегляне на прилагането на еквивалентност, страната вносител посочва на страната износител необходимите условия, позволяващи възобновяване на процеса, предвиден в параграф 3.
 9. Без да се засяга член 73 от настоящото споразумение, страната вносител не може да оттегля или да спира прилагането на еквивалентност преди влизането в сила на предложените нови мерки на една от страните.
 10. В случай че страната вносител е признала официално дадена еквивалентност въз основа на процеса на провеждане на консултации, посочен в приложение IХ към настоящото споразумение, Подкомитетът по санитарните и фитосанитарните мерки в съответствие с процедурата, посочена в член 74, параграф 2 от настоящото споразумение, обявява признаването на еквивалентност по отношение на търговията между страните. С това решение се предвижда също намаляването на физическите проверки на границите, опростяването на сертификатите и на процедурите за предварително включване в списъците за обектите, когато е целесъобразно.
 Статутът за еквивалентността се посочва в приложение IX към настоящото споразумение.
 11. Когато законодателствата са сближени, определянето на еквивалентността се извършва на тази основа.
 Член 67
 Прозрачност и обмен на информация
 1. Без да се засяга член 68 от настоящото споразумение, страните по него си сътрудничат за подобряване на взаимното разбиране за своите структури и механизми за официален контрол, отговорни за прилагането на санитарните и фитосанитарните мерки и за съответните резултати от тях. Това може да бъде постигнато, наред с другото, чрез доклади от международни одити, когато те са обществено достъпни, като страните могат да обменят информация относно резултатите от тези одити или друга информация, когато е целесъобразно.
 2. В рамките на сближаването на законодателството, посочено в член 64, или на определянето на еквивалентност, посочено в член 66 от настоящото споразумение, страните се информират взаимно относно законодателните и процедурните промени, приети в съответните области.
 3. В този контекст ЕС като страна информира Украйна достатъчно рано за промени в законодателството на ЕС като страна, за да позволи на Украйна да отрази съответното изменение в своето законодателство.
 Постига се необходимото равнище на сътрудничество с цел улесняване на предаването на законодателни документи по искане на една от страните.
 Затова всяка страна уведомява другата страна за своите звена за контакт. Страните се уведомяват взаимно за всяка промяна на тази информация.
 Член 68
 Уведомяване, консултации и улесняване на комуникацията
 1. Всяка страна уведомява писмено другата страна в срок от два работни дни за сериозни или значителни рискове за общественото здраве или за здравето на животните или на